Sodba Ru 67/95
Sodna praksa Vrhovnega sodišča, 1996-02-02

Od nagrade, izplačane stečajnemu upravitelju, se plačuje davek od osebnih prejemkov glede na določilo 14. točke 19. člena ZDoh, ki izvzema od davka le "nagrade, uvedene na podlagi zakona". Pri nagradi stečajnega upravitelja ne gre za tako uvedeno nagrado, temveč za plačilo opravljenega dela po 1. odstavku 83. člena ZPPSL, o čemer po določilu 2. odstavka odloča stečajni senat na podlagi odredbe o merilih za določanje nagrad stečajnim upraviteljem in upraviteljem prisilne poravnave, ki jo je izdalo po pooblastilu 3. odstavka 83. člena cit. zakona Ministrstvo za pravosodje. Navedena določba 14. točke 19. člena ZDoh o nagradi se namreč nanaša na nagrade kot posebno častno priznanje za dosežke na podlagi ustvarjalnosti na področju avtorstva, tehničnih, gospodarskih, pedagoških in drugih dosežkov, kot so take številne nagrade uvedene z zakonom.

Tožena stranka je s spodbijano odločbo z dne 3.10.1995 potrdila odločbo svoje podružnice v K. z dne 4.9.1995, s katero je bil zavrnjen nalog tožeče stranke za izplačilo nagrade stečajnemu upravitelju.

Proti tej odločbi vlaga tožeča stranka tožbo zaradi kršitve materialnega zakona in predlaga odpravo odločbe.

V odgovoru na tožbo tožena stranka predlaga njeno zavrnitev.

Po določilu 3. alinee 1. odstavka 15. člena zakona o dohodnini (ZDoh, Uradni list RS, št. 71/93-7/95) je zavezanec za davek od osebnih prejemkov tudi tista fizična oseba s stalnim prebivališčem v Republiki Sloveniji, ki prejema prejemke, dosežene na podlagi pogodbe o delu, delovršne pogodbe oziroma od opravljanja storitev in poslov na drugi podlagi. Na tej podlagi dobljen prejemek je po 4. alinei 1. odstavka 16. člena ZDoh osnova za odmero davka. Glede na tako zakonsko ureditev je treba plačati davek po ZDoh tudi od nagrade, ki jo prejema stečajni upravitelj kot plačilo za opravljeno delo pri stečajnem dolžniku.

Napačno meni tožeča stranka, da se od nagrade, izplačane stečajnemu upravitelju, ne plačuje davka od osebnih prejemkov glede na določilo 14. točke 19. člena ZDoh, ki izvzema od davka "nagrade, uvedene na podlagi zakona". Pri nagradi stečajnega upravitelja ne gre za tako uvedeno nagrado, temveč za plačilo opravljenega dela po 1. odstavku 83. člena zakona o prisilni poravnavi, stečaju in likvidaciji (Uradni list RS, št. 67/93), o čemer po določilu 2. odstavka odloča stečajni senat na podlagi odredbe o merilih za določanje nagrad stečajnim upraviteljem in upraviteljem prisilne poravnave, ki jo je izdalo po pooblastilu 3. odstavka 83. člena cit. zakona Ministrstvo za pravosodje (Uradni list RS, št. 37/94). Navedena določba 14. točke 19. člena ZDoh o uvedeni nagradi se namreč nanaša na nagrade kot posebno častno priznanje za dosežke na podlagi ustvarjalnosti na področju avtorstva, tehničnih, gospodarskih, pedagoških in drugih dosežkov, kot so take številne nagrade uvedene z zakonom. Nagrada stečajnega upravitelja nima s tem nič skupnega, temveč predstavlja le odmeno za konkretno opravljeno delo, ki ga mora opraviti stečajni upravitelj s skrbnostjo dobrega gospodarja.

ZDoh člen 15, 15/1-3, 16, 16/1, 19, 19-14.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.